Simon Emil Ammitzbøll (LA), 2011-10-06:
Som jeg ser det, er Liberal Alliance jo – jeg ved ikke, om alle mine partifæller vil være enige – nærmest Danmarks socialliberale parti, for alle de andre partier er rykket så langt til venstre, at man, når man er godt placeret som en liberal med et socialt ansigt, bliver udskreget til at være højreorienteret og ultraliberal, og hvad ved jeg.
Det er vi sådan set ikke.
Vi har en meget velafbalanceret politik og er kommet med et forslag om, at der skulle være skattelettelser m.m. for 51 mia. kr. og besparelser m.v. for 72,3 mia. kr..
Vi vil sænke skatten på arbejde; vi vil halvere selskabsskatten; vi vil fjerne de fire tåbelige skatter, jeg allerede har nævnt før; vi vil sørge for, at man kan tjene mere ved siden af SU'en; vi vil have et udvidet frit sygehusvalg.
Det gør vi så ved at lave en tilbagetrækningsreform, som er mere markant end den, som nu bliver gennemført.
I modsætning til regeringen har Liberal Alliance fremlagt en plan, der kan gøre Danmark rigere, så vi har råd til at tage os af de dårligt stillede.
Svaret på det polemiske spørgsmål er: Nej.
Jeg ved ikke, om vi skal diskutere, hvem der er de liberale, og hvem der er de socialliberale, og hvad ved jeg, jeg synes, at fru Lone Loklindt, som jeg også gerne vil sige det er mig en utrolig stor glæde at se herinde i Folketinget, skulle gå hjem og genlæse John Stuart Mills bog om friheden, som jo skulle være den socialliberale bibel, og hvori John Stuart Mills syn på, at man jo netop ikke skal gribe ind over for folks handlinger, hvis ikke de skader andre, og at man ikke skal lave sådan nogle moralske ting heller i forhold til at regulere, hvad det er, folk gerne vil, faktisk bliver beskrevet meget detaljeret.
Og der har Det Radikale Venstre jo nok glemt sit socialliberale ophav, også i den grad.
I forhold til det udlændingepolitiske vil jeg bare sige, som jeg hele tiden har sagt: Vi møder op, hvis – ja, nu er man jo efterhånden i tvivl om, hvem der står for integrations- og udlændingepolitik i den her regering – integrationsministeren eller justitsministeren eller beskæftigelsesministeren eller nogle af de andre, der står for integrationen i denne regering, inviterer til forhandlinger om de her mange forslag.
Så møder vi op, og vi møder op i en konstruktiv ånd.
Det var rart, at jeg fik det andet af de to spørgsmål igen, for det er jo nogle gange svært at nå at svare på alle de spørgsmål på 1 minut.
En opremsning kan man ikke få.
Det, man kan få, er, at jeg godt kan sige enkelte ting, f.eks. om dobbelt statsborgerskab.
Vi har kæmpet for dobbelt statsborgerskab, og Socialdemokraterne har været imod dobbelt statsborgerskab.
Vi er så glade for, at SF'erne og De Radikale har fået overtalt Socialdemokraterne til at gå ind for det forslag, som Liberal Alliance og Radikale Venstre har stillet igen og igen, så velkommen i klubben.
Så er der det, at vi også ønsker at se på hele udlændingespørgsmålet.
Der er nogle ting, vi ikke er så glade for.
Den garantisum, der skal stilles, synes vi virker lidt lav, for vi har jo det her princip om åbne grænser, men lukkede kasser, og vi synes måske, at det mest er på den første bane, regeringen foreløbig har lagt nogle elementer frem.
Men hvis vi nu kunne få noget mere fra lukkede kasser-delen ind, er jeg sikker på, at vi nok skal finde hinanden.
Men spørgsmålet er, om regeringen er villig til det.